Dokkie fokus op Afrikaanse teater in Kruik-dae | Netwerk24
Deur Laetitia Pople 04 Augustus 2020 16:15
Die navorser en historikus Amber Fox-Martin
"Ons leef in 'n tyd van 'n kultuur van uitwissing – als wat voorheen was, moet vernietig word. Ek studeer geskiedenis juis om te verstaan wat voor ons gekom het, om te besin oor wat gebeur het en hoe dit by die hede aansluit."
Aan die woord is Amber Fox-Martin, mederegisseur en navorser van die dokkie, A Feast in Time of Plague, wat die werk van 'n klompie Afrikaanse teaterskeppers by die destydse streekraad Kruik in Kaapstad van die jare 70 tot 90 volg. Dit is binnekort op die dokumentêre rolprentfees Encounters te sien.
Die dokkie is grootliks te danke aan die regisseur Marthinus Basson, sê Fox-Martin. "Ek het al baie met Basson saamgewerk en sy stories oor dié tyd by Kruik is fassinerend. Ons het ook voorgraads (aan die Universiteit Stellenbosch) geleer van die streekrade, en als het nie vir my gestrook nie. Ek het besluit om self ondersoek in te stel."
Sy het die rolspelers van daardie tydperk vir onderhoude probeer opspoor. "Die een het letterlik na die ander gelei." Voorts was sy baie ure doenig in die argiewe van die Kunstekaap, waar die bedrywighede van die destydse Kruik geboekstaaf is. "Al die teaterstukke is deur nuusverklarings, dokumente, resensies, foto's, ensomeer, gedokumenteer."
Sy het ook gevind dat "dié groepie mense baie meer uitgesproke en aktief betrokke as die Engelse afdeling van Kruik was.
"Baie van die temas wat toe by Kruik op die verhoog aangepak is, was aan die orde in Duitsland en die destydse Rusland. Die groepie was dus in pas met die tyd."
Sy werk reeds aan haar meestersgraad in geskiedenis, maar wil nie meer verklap nie. "Dit is aansluitend tot hierdie ondersoek en behels weer teatergeskiedenis."
Fox-Martin hoop om haar dokkie, wat verlede jaar voltooi is, na teatergehore te neem. Sy mik dus na die kunstefeeste en sou dit ook graag vir die Silwerskermfees wou voorlê, tog het Covid-19 'n stokkie voor haar planne gesteek. Haar medewerker aan die dokkie is Philip Theron.
• Fox-Martin is 'n navorser en ad hoc-lektor verbonde aan die Universiteit Stellenbosch. Sy werk ook as 'n verhoog-en produksiebestuurder en doen ook navorsing vir South African History Online.